
	Comisia pentru buget, finanţe şi bănci
	
	Bucureşti,        

Nr. 22/443/05.03.2009


Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege privind aprobarea Ordonanţei de urgenţă a Guvernului nr. 91/2008 pentru modificarea şi completarea Legii nr. 571/2003 privind Codul fiscal, cu care comisia noastră a fost sesizată în fond cu adresa Biroului Permanent nr. PLx 598  din  8 octombrie 2008.
	PREŞEDINTE,

Viorel Ştefan

	Comisia pentru buget, finanţe şi bănci
	
	Bucureşti,    

Nr. 22/443/05.03.2009


RAPORT

asupra proiectului de Lege privind aprobarea Ordonanţei de urgenţă
a Guvernului nr. 91/2008 pentru modificarea şi completarea

Legii nr. 571/2003 privind Codul fiscal
Cu adresa nr. PLx 598 din 8 octombrie 2008, Biroul Permanent conform art. art.95 şi 115 din Regulamentul Camerei Deputaţilor, republicat, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu proiectul de Lege privind aprobarea Ordonanţei de urgenţă a Guvernului nr. 91/2008 pentru modificarea şi completarea Legii nr. 571/2003 privind Codul fiscal.
Prezentul proiect de Lege are ca obiect de reglementare modificarea şi completarea Legii nr. 571/2003 privind Codul fiscal, cu modificările şi completările ulterioare, intervenţiile legislative vizând :

· majorarea perioadei de recuperare a pierderii fiscale de la 5 ani la 7 ani pentru pierderea fiscală realizată începând cu anul 2009;

· reducerea cotei de impunere a dividendelor obţinute în România de persoanele nerezidente în statele membre ale Uniunii Europene şi Asociaţiei Europene a Liberului Schimb, de la 16% la 10%;

·  înlăturarea caracterului discriminatoriu al impozitului datorat în România pentru autoturismele de teren din producţia internă, prin eliminarea acestora din textul legii de la nivel modic de impozitare şi includerea lor în funcţie de capacitatea cilindrică la nivelurile prevăzute de lege.
La întocmirea raportului s-a avut în vedere avizul  Consiliului Legislativ şi Comisiei juridice, de disciplină şi imunităţi.
Proiectul de Lege  a fost adoptat de Senat în şedinţa din data de 29 septembrie 2008.

Proiectul de Lege, potrivit art. 75 din Constituţia României, republicată şi a art. 92 din Regulamentul Camerei Deputaţilor, republicat este de competenţa decizională a Camerei Deputaţilor.

La lucrările comisiei au participat  29  deputaţi, din totalul de 31 membri ai comisiei.

În raport de obiectul şi conţinutul său, proiectul de Lege face parte din categoria legilor ordinare.
La dezbaterea proiectului de Lege a participat, în conformitate cu prevederile art. 54 şi 55 din Regulamentul Camerei Deputaţilor, republicat, doamna Iordache Graţiela – secretar de stat la Ministerul Economiei şi Finanţelor.
In urma dezbaterii proiectul de Lege privind aprobarea Ordonanţei de urgenţă a Guvernului nr. 91/2008 pentru modificarea şi completarea Legii nr. 571/2003 privind Codul fiscal, în şedinţa din data de 3 martie 2009 , membrii Comisiei au hotărât, cu unanimitate de voturi supunerea spre dezbaterea şi adoptarea Plenului Camerei Deputaţilor a proiectului de Lege în forma adoptată de Senat.
	PREŞEDINTE,

Viorel Ştefan
	SECRETAR,

Iuliu Nosa


             Consilier parlamentar:

    
Ene Giorgiana
